Ecꞌo cꞌa juleꞌ winak aj Grecia,
ejeꞌeꞌ eꞌurkajnak pa Jerusalén,
epenak chi ryaꞌic rukꞌij ja Dios chipan ja nmakꞌij pascua.
Xebe ruqꞌuin ja Felipe ja raj Betsaida ja cꞌo pa rcuenta Galilea.
Ja tok xeꞌekaj ruqꞌuin quewaꞌ quibij tre riꞌ:
—Ajoj nkajoꞌ nkotakij rwach ja Jesús,
xecheꞌ tre.
Ja cꞌa Felipe arjaꞌ xerbij tre ja rAndrés cꞌacꞌariꞌ xebe chi e caꞌiꞌ xequibij tre ja Jesús.
Ja cꞌa Jesús tok xcꞌaxaj ja bix tre quewaꞌ xbij chique riꞌ:
—Camic ja Ralcꞌwalaxel ja xoc alaxic cuqꞌuin ja winak xurwilaꞌ ja tiempo chi congana nya̱ꞌ rukꞌij.
Ni katzij wiꞌ ja xtinbij chewe ja ncꞌambej tzij chewach riꞌ.
Ja jun chirwach trigo ja wi napokonaj namuk pa tokꞌulew jariꞌ majun nelto in majun cosecha nuyaꞌ pro ja wi matapokonaj namuk pa tokꞌulew jariꞌ nelto in congana rwach nuyaꞌ.
Ja wi napokonaj nayaꞌ can ja racꞌaslemal waweꞌ chwachꞌulew jariꞌ natzꞌilaꞌ ja utzlaj cꞌaslemal pro wi matapokonaj nayaꞌ can ja racꞌaslemal waweꞌ chwachꞌulew jariꞌ nij awcꞌan wiꞌ ja utzlaj cꞌaslemal in jariꞌ cꞌaslemal ni mta wiꞌ qꞌuisic trij.
Ja winak ja neniman wxin rjawaxic chi triꞌ nekꞌax wiꞌ ja bar ninkꞌax wiꞌ anin in chakajaꞌ triꞌ neꞌeqꞌuejeꞌ wiꞌ ja bar incꞌo wiꞌ anin.
Xa nak ta ja neniman wxin ejeꞌeꞌ nya̱ꞌ na quekꞌij rmal ja Nataꞌ.
Camic congana ntiꞌoni ja wanma,
ni lawuloꞌ nban rmal pro ¿nak cꞌa nban?
¿La xtinbij ta cꞌa tre ja Nataꞌ chi arjaꞌ ninrutoꞌ utzcꞌa chi maquita ninkꞌax chipan ja rpokonal ja penak chinwach riꞌ?
Jariꞌ ma can ta como ja penak chinwach riꞌ xa rmalariꞌ tok inpenak anin waweꞌ chi ninkꞌax chipan.
Xarwariꞌ nbij chawe Nataꞌ,
takꞌalasaj chiquewach ja winak chi congana nim akꞌij atat.
Queriꞌ xbij ja Jesús.
Cꞌacꞌariꞌ cꞌo jun kulaj cꞌaxaxi penak chilaꞌ chicaj quewaꞌ xbij riꞌ:
—Jariꞌ nkꞌalasan chic in nkꞌalasaj chi na más chakajaꞌ,
neꞌe ja kulaj rxin ja Tatixel.
Ja winak ja recꞌo triꞌ ecꞌoli chique tok quicꞌaxaj ja kulaj ejeꞌeꞌ quibij chi xuban quiakolijay,
xecheꞌe.
In juleꞌ chic quibij:
—Jun ángel tzijonto ruqꞌuin,
xecheꞌe.
Pro ja Jesús arjaꞌ xbij chique:
—Ja kulaj ja cꞌa xecꞌwaxaj jariꞌ ma mwal ta anin tzijoni,
emwal ixix.
Camic xurwilaꞌ ja tiempo chi nkꞌalajini nak rbanic ja ritzelal ja cꞌo pa tak canma ja winak waweꞌ chwachꞌulew,
xurwilaꞌ ja tiempo chi nkajsax rchokꞌakꞌ ja Satanás ja nbano mandar waweꞌ chwachꞌulew in nbatataxel.
Pro ja chwe anin ja tok xquinjecbaxi jariꞌ nenujicꞌ canojelal ja winak xa nak ta chi winakil utzcꞌa chi nyukeꞌ quecꞌuꞌx wqꞌuin.
Queriꞌ xbij ja Jesús.
Ja tok xbij queriꞌ jariꞌ xcꞌutbej nak xtiban tre ja tok xticamsaxi chi chwach jun cruz njecbax wiꞌ.
Ja cꞌa winak quewaꞌ quibij tre riꞌ:
—Pro kacꞌaxan waꞌan chipan ja rtzobal Dios chi tok xtipeti ja Cristo arjaꞌ ni mta wiꞌ camíc trij ¿nak cꞌa tre tok nabij atat chi ja Ralcꞌwalaxel ja xoc alaxic cuqꞌuin ja winak chi rjawaxic chi njecbax na chicaj?
¿Nak cꞌa ja ralcꞌwalaxel ja nabij leꞌ?
xecheꞌ tre.
Ja cꞌa Jesús xbij chic chique:
—Ja nsakirsan ebey camic arjaꞌ xa jun caꞌiꞌ kꞌij nqꞌuejeꞌ chi na checojol rmalcꞌariꞌ nbij chewe,
como cꞌa cꞌo na ja luz checojol teyaꞌaꞌ lugar tre chi noc pa tak ewanma utzcꞌa chi matoqui ja kꞌekumal pa tak ewanma.
Ja winak ja xa pa kꞌekumal nebin wiꞌ ejeꞌeꞌ ma cotak ta bar xqueꞌekaj wiꞌ.
Como majaꞌn tel checojol ja nsakirsan ebey chewiꞌ tok nbij chewe,
tiyukeꞌ ecꞌuꞌx ruqꞌuin camic utzcꞌa chi ni ja wiꞌ ja sakil nucꞌan ewxin,
neꞌe ja Jesús chique.
Ja tok bitaj awaꞌ tzij rmal riꞌ cꞌacꞌariꞌ be,
rawaj riꞌ chiquewach.